|  |
| --- |
| **ПРАВИЛНИК**  **О ПОДСТИЦАЈИМА ЗА ИНВЕСТИЦИЈЕ У ФИЗИЧКУ ИМОВИНУ ПОЉОПРИВРЕДНОГ ГАЗДИНСТВА ЗА ИЗГРАДЊУ И ОПРЕМАЊЕ ОБЈЕКАТА ЗА УНАПРЕЂЕЊЕ ПРИМАРНЕ ПОЉОПРИВРЕДНЕ ПРОИЗВОДЊЕ**  *("Сл. гласник РС", бр. 29/2017)* |

**Члан 1**

Овим правилником ближе се прописују врсте подстицаја за подршку програмима који се односе на унапређење конкурентности кроз подстицаје за инвестиције у физичку имовину пољопривредног газдинства за изградњу и опремање објеката за унапређење примарне пољопривредне производње (у даљем тексту: подстицаји), услови, начин за остваривање права на подстицаје и образац захтева за остваривање права на подстицаје, као и максимални износи подстицаја по кориснику и по појединој врсти подстицаја.

**Члан 2**

Поједини изрази употребљени у овом правилнику имају следећа значења:

1) *пољопривредни производи* јесу: житарице; индустријско биље; ароматично и лековито биље; поврће; воће; грожђе и цвеће, у складу са шифарником биљне производње који чини саставни део посебног прописа којим се уређује упис у Регистар пољопривредних газдинстава;

2) *примарна производња биљних култура* је производња пољопривредних производа из тачке 1) овог члана;

3) *животиње* јесу: говеда; овце; козе; свиње и живина;

4) *примарна сточарска производња* је производња млека (одгој говеда, коза, оваца), производња меса (тов јунади, тов у систему "крава-теле", производња прасади за тов, тов свиња, одгој оваца, коза и живине ради производње меса), као и производња јаја (одгој живине ради производње јаја);

5) *објекат за чување и складиштење пољопривредних производа* је специјализовано складиште и хладњача, у складу са посебним прописом којим се уређује класификација објеката;

6) *објекат за складиштење житарица* је специјализовано складиште, складиште за пољопривредне производе и пољопривредни силос, у складу са посебним прописом који уређује класификацију објеката;

7) *објекат за смештај животиња* је стаја за стоку и живинарник, у складу са посебним прописом којим се уређује класификација објеката;

8) *објекат за складиштење стајњака* је пратећи економски објекат за гајење домаћих животиња (испуст за стоку, бетонске писте за одлагање чврстог стајњака, објекти за складиштење осоке), у складу са законом којим се уређује планирање и изградња;

9) *изградња* је грађење, реконструкција, доградња, адаптација и санација, у складу са законом којим се уређује планирање и изградња;

10) *грађење* јесте извођење грађевинских и грађевинско-занатских радова, уградња инсталација, постројења и опреме за објекат;

11) *повезана лица* јесу носилац и чланови породичног пољопривредног газдинства, супружници, ванбрачни партнери, крвни сродници у правој линији, крвни сродници у побочној линији закључно са трећим степеном сродства, сродници по тазбини до другог степена сродства, усвојилац и усвојеник, лица између којих је извршен пренос управљачких права и лица која су повезана у смислу закона којим се уређује порез на добит правних лица;

12) *пореске обавезе* јесу обавезе по основу пореских давања, осим доприноса по основу обавезног социјалног осигурања;

13) *реализација инвестиције* је извршење свих радњи везаних за изградњу и набавку предмета прихватљиве инвестиције (закључивање уговора, промет робе и услуга, издавање докумената који прате робу, преузимање робе, пријем радова, исплата цене у потпуности), као и стављање инвестиције у функцију у складу са наменом.

**Члан 3**

Подстицаји обухватају подршку програмима, и то:

1) подстицаји програму за подршку инвестицијама за изградњу и опремање објеката за унапређење примарне производње биљних култура;

2) подстицаји програму за подршку инвестицијама за изградњу и опремање објеката за унапређење примарне сточарске производње.

Подстицаји програма из става 1. тачка 1) овог члана обухватају:

1) изградњу објекта за чување и складиштење пољопривредних производа;

2) набавку нове опреме за објекат за чување и складиштење пољопривредних производа;

3) набавку нове опреме за припрему производа за тржиште;

4) изградња објекта за складиштење житарица;

5) набавку нове опреме за објекат за складиштење житарица.

Подстицаји програма из става 1. тачка 2) овог члана обухватају:

1) изградњу објекта за смештај животиња;

2) набавку нове опреме за објекат за смештај животиња;

3) грађење новог објекта за складиштење стајњака;

4) набавка нове опреме за манипулацију, одлагање, сепарацију и дистрибуцију чврстог и течног стајњака.

**Члан 4**

Подстицаји из члана 3. овог правилника дати су у Прилогу - Табела - Подстицаји и прихватљиве инвестиције за изградњу и опремање објеката за унапређење примарне пољопривредне производње, који је одштампан уз овај правилник и чини његов саставни део (у даљем тексту: Табела).

**Члан 5**

Подстицајима се не надокнађују:

1) порези, укључујући порез на додату вредност;

2) царинске, увозне и остале административне таксе, као и накнада за потребне сагласности од државних институција и јавних предузећа;

3) трошкови банкарске провизије, трошкови јемства и слично;

4) трошкови премера и геодетских снимања;

5) трошкови превоза, монтаже и други оперативни трошкови;

6) трошкови куповине, односно закупа земљишта;

7) трошкови куповине половне опреме, механизације и материјала;

8) допринос у натури (сопствени рад и материјал);

9) трошкови по основу уговора са надзорним органом;

10) трошкови који не одговарају предрачуну радова из пројекта, нереалне количине материјала, накнадни и непредвиђени трошкови радова;

11) набавка предметне инвестиције из Табеле путем лизинга, цесије, компензације, асигнације или на други начин који представља гашење обавезе путем пребијања дугова.

**Члан 6**

Право на подстицаје остварују лица која су уписана у Регистар пољопривредних газдинстава (у даљем тексту: Регистар) и налазе се у активном статусу, и то:

1) физичко лице - носилац регистрованог комерцијалног породичног пољопривредног газдинства;

2) предузетник;

3) привредно друштво;

4) земљорадничка задруга која има најмање пет чланова задруге који су уписани у Регистар, као носиоци или чланови пет различитих комерцијалних породичних пољопривредних газдинстава у активном статусу;

5) средња школа.

Лице из става 1. тач. 2)-4) овог члана може да оствари право на подстицаје ако је уписано у Регистар привредних субјеката и ако у Агенцији за привредне регистре:

1) није регистровано да му је изречена правноснажна судска или управна мера забране обављања делатности;

2) није регистровано да је осуђивано због привредног преступа;

3) није регистрован поступак ликвидације или стечаја, нити је престао да постоји услед судске или одлуке другог органа са обавезујућом снагом.

Привредно друштво и земљорадничка задруга из става 2. овог члана може остварити право на подстицаје ако:

1) је разврстано у микро, мало или средње правно лице, у складу са законом којим се уређује рачуноводство;

2) у структури власништва има мање од 25% учешћа јавног капитала;

3) није у групи повезаних лица у којој су неки од чланова велика правна лица.

Средња школа из става 1. тачка 5) овог члана може остварити право на подстицаје ако:

1) се налази у акту о мрежи средњих школа, у складу са законом којим се уређују основи система образовања и васпитања;

2) има решење о верификацији министарства надлежног за послове образовања за образовни профил у подручју рада пољопривреде, производње и прераде хране.

**Члан 7**

Право на подстицаје остварује лице из члана 6. овог правилника, ако:

1) нема нереализованих инвестиција за које су му одобрена подстицајна средства на основу закона којим се уређују подстицаји у пољопривреди и руралном развоју;

2) нема евидентираних доспелих неизмирених дуговања према министарству надлежном за послове пољопривреде, по основу раније остварених подстицаја, субвенција и кредита;

3) за инвестицију за коју подноси захтев не користи подстицаје по неком другом основу (субвенције, подстицаји, донације), односно ако иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривредним газдинствима;

4) је измирило доспеле пореске обавезе;

5) је инвестиција из Табеле реализована у периоду од 16. октобра претходне календарске године, а најкасније до дана подношења захтева за остваривања права на подстицаје;

6) је износ појединачног рачуна већи од 50.000 динара и ако је на рачуну износ за сваку појединачну инвестицију из Табеле већи од 50.000 динара;

7) добављач и подносилац захтева не представљају повезана лица.

**Члан 8**

Лице из члана 6. овог правилника које испуњава услове из члана 7. овог правилника, право на подстицаје из члана 3. став 2. овог правилника остварује, и ако:

1) у Регистру има уписано пољопривредно земљиште под производњом биљних култура из члана 2. тачка 1) овог правилника;

2) је објекат који је предмет инвестиције за коју се подноси захтев у његовом власништву или ако на њему има право закупа, односно коришћења на основу уговора закљученог са закуподавцем - физичким лицем или јединицом локалне самоуправе на период закупа, односно коришћења од најмање пет година почев од календарске године за коју се подноси захтев за коришћење подстицаја, с тим да ако је објекат предмет закупа не може имати уписане друге терете, осим предметног закупа;

3) за објекат који је предмет инвестиције за коју се подноси захтев има дозволу за употребу у складу са законом којим се уређује планирање и изградња, односно у складу са законом којим се уређује озакоњење објеката;

4) је предмет инвестиције везан за производњу одговарајуће врсте пољопривредних производа из члана 2. тачка 1) овог правилника.

**Члан 9**

Лице из члана 6. овог правилника које испуњава услове из члана 7. овог правилника, право на подстицаје из члана 3. став 3. овог правилника остварује, и ако:

1) има одговарајућу животињу обележену и регистровану у складу са законом којим се уређује ветеринарство;

2) у Регистру има пријављен одговарајући сточни фонд (податке о врсти животиња и броју газдинства (ХИД) на којима се држе или узгајају);

3) је објекат који је предмет инвестиције за коју се подноси захтев у његовом власништву или ако на њему има право закупа, односно коришћења на основу уговора закљученог са закуподавцем - физичким лицем или јединицом локалне самоуправе на период закупа, односно коришћења од најмање пет година почев од календарске године за коју се подноси захтев за коришћење подстицаја, с тим да ако је објекат предмет закупа не може имати уписане друге терете, осим предметног закупа;

4) је објекат који је предмет инвестиције уписан у Регистар објеката, односно Регистар одобрених објеката, у складу са законом којим се уређује ветеринарство.

**Члан 10**

Поступак за остваривање права на подстицаје покреће се по захтеву лица из члана 6. овог правилника са подацима из Регистра.

Захтев за остваривање права на подстицаје подноси се министарству надлежном за послове пољопривреде - Управи за аграрна плаћања (у даљем тексту: Управа), за сваку календарску годину, у периоду од 15. априла до 15. октобра текуће године.

Захтев из става 2. овог члана подноси се на Обрасцу 1 - Захтев за остваривање права на подстицаје за инвестиције у физичку имовину пољопривредног газдинства за изградњу и опремање објеката за унапређење примарне пољопривредне производње у \_\_\_\_\_\_\_\_\_\_\_ години, који је одштампан уз овај правилник и чини његов саставни део (у даљем тексту: Захтев).

У периоду из става 2. овог члана исти подносилац захтева може поднети само један захтев за коришћење подстицаја.

Захтев из става 2. овог члана може се поднети за један или више подстицаја из члана 4. овог правилника, при чему захтев може обухватити једну или више прихватљивих инвестиција из Табеле, у оквиру одговарајуће врсте подстицаја.

**Члан 11**

Уз захтев доставља се:

1) рачун за набавку предметне инвестиције из Табеле;

2) отпремницу за набавку предметне инвестиције за коју је, у складу са посебним прописима, утврђена обавеза издавања отпремнице;

3) доказ о извршеном плаћању предметне инвестиције и то потврду о преносу средстава или извод оверене од стране банке, а у случају када је физичко лице извршило готовинско или плаћање картицом може доставити само фискални исечак;

4) гарантни лист за извршену набавку предметне инвестиције за коју је утврђена обавеза издавања гарантног листа, односно изјаву добављача да иста не подлеже обавези издавања гарантног листа;

5) јединствену царинску исправу само ако је подносилац захтева директно извршио увоз предмета инвестиције;

6) уверење о измиреним доспелим пореским обавезама издато од стране надлежне пореске управе;

7) уверење о измиреним доспелим пореским обавезама издато од стране надлежног органа јединице локалне самоуправе;

8) потврду надлежног органа јединице локалне самоуправе према месту пребивалишта, односно седишта подносиоца захтева да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја;

9) потврду надлежног покрајинског органа да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја - ако подносилац захтева има пребивалиште, односно седиште на територији аутономне покрајине;

10) копију плана и извод из катастра непокретности (препис листа непокретности, односно препис поседовног листа ако није успостављен нови операт), односно извод из земљишних књига ако није успостављен катастар непокретности, за објекат који је предмет инвестиције.

Уз захтев за подстицаје из члана 3. став 2. тач. 1) и 4) и став 3. тач. 1) и 3) овог правилника, доставља се и:

1) уговор са овлашћеним извођачем радова;

2) грађевинску књигу, односно другу прописану евиденцију у складу са законом којим се уређује планирање и изградња;

3) окончана ситуација за изведене радове;

4) изјава овлашћеног извођача радова и надзорног органа да су врсте и количине материјала из рачуна из става 1. тачка 1) овог члана уграђене у објекат који је предмет инвестиције - ако је подносилац захтева сам извршио набавку материјала.

Уз захтев за подстицаје из члана 3. став 2. овог правилника доставља се и употребна дозвола, односно решење о озакоњењу за објекат који је предмет инвестиције.

Уз захтев за подстицаје из члана 3. став 3. овог правилника доставља се решење о упису у Регистар објеката, односно Регистар одобрених објеката, у складу са законом којим се уређује ветеринарство.

Ако је подносилац захтева предузетник, привредно друштво или земљорадничка задруга поред документације из става 1. овог члана уз захтев доставља се и извод из Регистра привредних субјеката, као и потврде Агенције за привредне регистре да:

1) није регистровано да му је изречена правноснажна судска или управна мера забране обављања делатности;

2) није регистровано да је осуђиван због привредног преступа;

3) није регистрован поступак ликвидације или стечаја, нити је престао да постоји услед судске или одлуке другог органа са обавезујућом снагом;

4) је према подацима из финансијског извештаја, разврстано у микро, мало или средње правно лице, у складу са законом којим се уређује рачуноводство - за привредна друштва и земљорадничке задруге.

Ако подносилац захтева није власник објекта који је предмет инвестиције, уз захтев доставља и уговор о закупу или уступању на коришћење предметног објекта закључен са закуподавцем - физичким лицем или јединицом локалне самоуправе, са роком важења од најмање пет година почев од календарске године за коју се подноси захтев, а који уговор је уписан у катастар непокретности као једини терет на предметном објекту.

Ако је подносилац захтева земљорадничка задруга, уз захтев доставља и попуњен и оверен Образац 2 - Табела чланова задруге, који је одштампан уз овај правилник и чини његов саставни део.

Ако је подносилац захтева средња школа, уз захтев доставља и акт о мрежи средњих школа и решење о верификацији за образовни профил у подручју рада пољопривреде, производње и прераде хране, издато од стране министарства надлежног за послове образовања.

Документација из става 1. тач. 1)-5) овог члана мора бити издата у периоду од 16. октобра претходне календарске године до дана подношења захтева, као и да гласи на подносиоца захтева.

Ако подносилац захтева не достави потребну документацију из става 1. тач. 6)-10), ст. 3-5. и став 8. овог члана, Управа по службеној дужности од надлежних органа прибавља податке о чињеницама о којима се води службена евиденција у складу са законом који уређује општи управни поступак.

**Члан 12**

Уверења из члана 11. став 1. тач. 6) и 7) овог правилника и потврде из члана 11. став 1. тач. 8) и 9) и став 5. овог правилника не могу да буду старији од 30 дана од дана подношења захтева.

Документа која се достављају уз захтев морају да гласе на подносиоца захтева и прилажу се у оригиналу или овереној копији.

Документа на страном језику морају бити преведена на српски језик од стране овлашћеног судског преводиоца.

**Члан 13**

Управа врши административну обраду захтева, провером података из захтева, документације приложене уз захтев као и службених евиденција.

Захтев поднет од стране лица које у складу са чланом 6. овог правилника нема право на подстицаје, преурањен и неблаговремен захтев, захтев послат факсом или електронском поштом, захтев са документацијом из члана 11. став 1. тач. 1)-5) овог правилника која не гласи на подносиоца захтева, односно која је издата након подношења захтева, као и сваки наредни захтев истог подносиоца у текућој години, Управа одбацује без разматрања.

Директор Управе решењем утврђује право на коришћење подстицаја и износ подстицаја.

**Члан 14**

Подстицаји се утврђују у процентуалном износу од вредности реализоване прихватљиве инвестиције умањене за износ средстава на име пореза на додату вредност, у складу са законом којим се уређују подстицаји у пољопривреди и руралном развоју, односно посебним прописом којим се уређује расподела подстицаја у пољопривреди и руралном развоју.

Ако је подносилац захтева сам извршио увоз предмета инвестиције, вредност реализоване прихватљиве инвестиције из става 1. овог члана представља статистичка вредност робе у динарима утврђена у јединственој царинској исправи из члана 11. став 1. тачка 5) овог правилника.

Процентуални износ подстицаја за подручја са отежаним условима рада у пољопривреди утврђује са према месту у коме се налази објекат који је предмет подстицаја, у складу са посебним прописом који одређује подручја са отежаним условима рада у пољопривреди.

Највиши укупни износ подстицаја по подносиоцу захтева је 8.000.000 динара.

**Члан 15**

Подстицаји се исплаћују на основу решења Управе, на наменски рачун корисника подстицаја уписан у Регистар.

Подстицаји се исплаћују по редоследу подношења уредно поднетих захтева у складу са законом којим се уређују подстицаји у пољопривреди и руралном развоју, а до износа финансијских средстава утврђеног посебним прописом којим се уређује расподела подстицаја у пољопривреди и руралном развоју.

**Члан 16**

Корисник подстицаја треба да наменски користи, не отуђи и не омогући другом лицу коришћење предмета подстицаја у року од пет година од дана коначности решења из члана 15. став 1. овог правилника, као и да се придржава других обавеза корисника подстицаја, у складу са законом који уређује подстицаји у пољопривреди и руралном развоју.

**Члан 17**

Даном ступања на снагу овог правилника престају да важе одредбе члана 4. тач. 5), 6) и 7) Правилника о подстицајима за инвестиције у пољопривреди за унапређење конкурентности и достизање стандарда квалитета кроз подршку у примарну производњу биљних култура ("Службени гласник РС", број 38/16), као и одредбе тог правилника у делу који се односи на остваривања права за коришћење тих подстицаја.

Даном ступања на снагу овог правилника престају да важе одредбе члана 4. тач. 2), 3) и 8) Правилника о подстицајима за инвестиције у пољопривреди за унапређење конкурентности и достизање стандарда квалитета кроз подршку у примарну сточарску производњу ("Службени гласник РС", број 38/16), као и одредбе тог правилника у делу који се односи на остваривања права за коришћење тих подстицаја.

**Члан 18**

Овај правилник ступа на снагу наредног дана од дана објављивања у "Службеном гласнику Републике Србије".